**Grozījumu Ministru kabineta rīkojumos par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 16.0. versija) (mērķarhitektūras 17.0. versija) (mērķarhitektūras 18.0. versija) (mērķarhitektūras 19.0. versija) sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojumu projekti izstrādāti ar mērķi pagarināt E-lietas projektu programmas "Izmeklēšanas un tiesvedības procesu pilnveide - 1. posms" (turpmāk – programma) projektu īstenošanas laiku, lai sasniegtu projetu ietvaros īstenojamos rezultātus.Ministru kabineta rīkojumu projekti stāsies spēkā vispārējā kārtībā.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar Ministru kabineta 2015. gada 17. novembra noteikumu Nr. 653 "Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi" 13.2. apakšpunku projektam jāatbilst informācijas un komunikācijas tehnoloģiju mērķarhitektūrā iekļautajam projekta aprakstam, kas apstiprināts Ministru kabinetā.Eiropas Reģionālās attīstības fonda (turpmāk – ERAF) darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" ietvaros tiek īstenota programma.Lai sasniegtu programmas projektu noteiktos rezultātus, apgūstot Eiropas Savienības fondu finansējumu un nekavējot E-lietas darbības uzsākšanu, programmas projektu īstenošana ir jāpagarina līdz 2021. gada 30. novembrim. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Programmas vadošais partneris ir Tiesu administrācija, kas īsteno projektu Nr. 2.2.1.1/17/I/013 "Tiesu informatīvās sistēmas attīstība" (turpmāk – TA projekts). Programmas partneri ir Latvijas Republikas Prokuratūra, kas īsteno projektu Nr. 2.2.1.1/17/I/010 "Prokuratūras informācijas sistēmas attīstība" (turpmāk – LRP projekts), Valsts probācijas dienests, kas īsteno projektu Nr. 2.2.1.1/17/I/011 "Probācijas klientu uzskaites sistēmas pilnveidošana" (turpmāk – VPD projekts), un Ieslodzījuma vietu pārvalde (turpmāk – IeVP), kas īsteno projektu Nr. 2.2.1.1/17/I/012 "Ieslodzījuma vietu pārvaldes informācijas sistēmas pilnveidošana" (turpmāk – IeVP projekts).TA projekts tika apstiprināts ar Ministru kabineta 2017. gada 16. augusta rīkojumu Nr. 430 "Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 16.0. versija)" (turpmāk – MK rīkojums Nr. 430). TA projekta īstenošana tika uzsāka 2018. gada 19. martā, un to bija plānots īstenot 36 mēnešu laikā – līdz **2021. gada 18. martam**.LRP projekts tika apstiprināts ar Ministru kabineta 2017. gada 16. augusta rīkojumu Nr. 427 "Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 19.0. versija)" (turpmāk – MK rīkojums Nr. 427). LRP projekta īstenošanu LRP uzsāka 2018. gada 16. martā, un to bija plānots īstenot 36 mēnešu laikā – līdz **2021. gada 15. martam**.VPD projekts tika apstiprināts ar Ministru kabineta 2017. gada 16. augusta rīkojumu Nr. 428 "Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 18.0. versija)" (turpmāk – MK rīkojums Nr. 428). VPD projekta īstenošanu Valsts probācijas dienests uzsāka 2018. gada 23. aprīlī, un to bija plānots īstenot līdz **2021. gada 22. martam**.IeVP projekts tika apstiprināts ar Ministru kabineta 2017. gada 16. augusta rīkojumu Nr. 429 "Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 17.0. versija)" (turpmāk – MK rīkojums Nr. 429). IeVP projekta īstenošanu IeVP uzsāka 2018. gada 26. martā, un to bija plānots īstenot 36 mēnešu laikā **līdz 2021. gada 26. martam**.Ievērojot faktisko situāciju, kas ir radusies, īstenojot visus minētos programmas projektus, Tiesu administrācija kā programmas vadošais partneris ar 2021. gada 2. februāra vēstuli vērsa Vides aizsardzības un reģionālās attīstības ministrijas (turpmāk – VARAM) uzmanību uz visu programmas 1. posma projektu termiņu pagarinājuma nepieciešamību, norādot šādus 7 būtiskākos apstākļus, kuri padara neiespējamu projektu īstenošanu tiem paredzētajos termiņos:1. Covid-19 pandēmija un ārkārtas situācija valstī.
2. Sistēmu un E-lietas platformas lietotāju apmācību un sagatavotības nozīmība programmas projektu 1. posma kvalitatīvai ieviešanai.
3. Tehniskais nodrošinājums tiesām.
4. Valsts kontroles revīzijas izvērtējumā norādītās rekomendācijas.
5. Normatīvo aktu grozījumu ietekme uz tehnisko risinājumu izstrādi.
6. Vienota E-lietas platformas regulējoša normatīvā akta trūkums.
7. Integrētās testēšanas kavējuma risks.

**1. Covid-19 pandēmija un ārkārtas situācija valstī.** Covid-19 pandēmijas ietekmē programmā iesaistītajām pusēm (t.sk. programmas partneriem un izstrādātājiem) radušās neparedzētas darbnespējas saistībā ar saslimšanu un atrašanos karantīnā, kā arī ir ietekme uz ikdienas operatīvo darbu izpildi un komunikāciju programmas projektu pārstāvju un izstrādātāju starpā attālinātā darba režīmā, ar ierobežotu iespēju operatīvi klātienē koordinēt starpprojektu jautājumus. Darbspējas zuduma rezultātā ir radušies kavējumi informācijas sistēmu izstrādē un biznesa vajadzību salāgošanā programmas starpprojektu līmenī. **2.** **Sistēmu un E-lietas platformas lietotāju apmācību un sagatavotības nozīmība programmas projektu 1. psoma kvalitatīvai ieviešanai**. Programmas projekti nodrošina elektroniskas darba vietas vairāk kā 3500 lietotājiem. Ieviešot programmā realizētās funkcionalitātes, nepieciešams sistēmas lietotājiem nodrošināt kvalitatīvas apmācības, lai izstrādātās funkcionalitātes būtu saprotamas, tiktu pielietotas ikdienas darbā un gala lietotāji saskatītu ieguvumus no programmas. Ņemot vērā valstī esošos ierobežojumus, administratoru un lietotāju apmācību nav iespējams organizēt sākotnēji plānotajā formātā - klātienē.**Vēršam uzmanību, ka epidemioloģiskie ierobežojumi, kas nepieļauj apmācību organizēšanu klātienē, apgrūtina apmācību pilnvērtīgu vadīšanu, kas savukārt rada negatīvu ietekmi uz programmas ietvaros izstrādāto sistēmu lietošanu.** **3. Tehniskais nodrošinājums tiesām.** Šobrīd tiesās (gan tiesas sēžu zālēs, gan darba kabinetos) ir novecojusi tehniskā infrastruktūra un nav pietiekams tehniskais nodrošinājums, lai pilnvērtīgi ieviestu funkcionējošu e-lietu. 2020. gadā ir veikts tiesu vajadzību izvērtējums un 2021. gada budžetā ir paredzēta tehniskā nodrošinājuma iegāde tiesām, tomēr jāņem vērā, ka iepirkuma un infrastruktūras uzstādīšanas process ir ilgstošs un to nebūs iespējams nodrošināt līdz plānotajam e-lietas ieviešanas termiņam – 2021. gada 1. aprīlis.**4.****Valsts kontroles revīzijas izvērtējumā norādītās rekomendācijas.** Valsts kontrole lietderības revīzijas "Noziedzīgu nodarījumu ekonomikas un finanšu jomā izmeklēšanas un iztiesāšanas efektivitāte" ietvaros ir sagatavojusi programmas vadības risku izvērtējumu[[1]](#footnote-1) (turpmāk – Izvērtējums). Izvērtējumā ir izvērtēta esošā programma, kuru veido TA projekts, LRP projekts, VPD projekts, IeVP projekts, un tās īstenošanas atkarības, kopējā pārvaldība ar citiem E-lietas programmu veidojošajiem projektiem, piemēram, Iekšlietu ministrijas Informācijas centra īstenoto ERAF līdzfinansēto "Jaunās paaudzes Integrētā iekšlietu informācijas sistēma"(IIIS2) projektu, kas nav programmas 1. posma tvērumā, bet veido kopējo programmas arhitektūru, ievērojot savstarpējos dažādu iestāžu īstenotos projektus, kas vērsti uz vienu mērķi – izmeklēšanas un tiesvedības procesu digitalizācija. Ievērojot minēto, Valsts kontrole ir vērtējusi ERAF 2014.-2020. gada plānošanas perioda ietvaros Tieslietu ministrijas un Iekšlietu ministrijas padotībā esošo iestāžu šobrīd jau īstenotos izmeklēšanas un tiesvedības procesu digitalizācijas (E-lietas) 1. posma projektus, kuru īstenošanas ir savstarpēji saistītas. Atbilstoši Izvērtējumā konstatētajam ir nepieciešams uzlabot pārvaldību, valstiskā mērogā nodrošinot kopēju redzējumu un rīcības plānu E-lietas ieviešanai. Lai sekmētu E-lietas aptverošu attīstības plānošanu un mērķtiecīgu īstenošanu, Valsts kontrole ar Izvērtējuma ieteikumiem aicina Tieslietu ministriju, kuras atbildībā šobrīd jau atrodas daļa aktivitāšu, kas saistītas ar programmas ieviešanu, uzņemties vadošo lomu un sadarbībā ar Prokuratūru, Iekšlietu ministriju un VARAM plānot atbilstošu vadības līmeņa organizatorisko struktūru programmas īstenošanas pārvaldībai un uzraudzībai, aktualizēt E-lietas informāciju sistēmas konceptuālo arhitektūru, noteikt visu izmeklēšanā un tiesvedībā iesaistīto iestāžu loku un nepieciešamos uzlabojumus tajās izmantotajās informācijas sistēmās un infrastruktūrā.Valsts kontroles rekomendāciju īstenošanai nepieciešams apjomīgs plānošanas darbs, ko nav iespējams paveikt programmas 1. posma īstenošanas termiņā. **5. Normatīvo aktu grozījumu ietekme uz tehnisko risinājumu izstrādi.** Kriminālprocesa likuma, Civilprocesa likuma, Administratīvā procesa likuma grozījumu izstrādes laikā tika apskatīti un diskutēti jautājumi, kuri tiešā veidā ietekmēja tehniskos risinājumus, kas iestrādājami informācijas sistēmās. Nemitīgi meklējot kompromisu tehniskajos risinājumos, informācijas sistēmu papildinājumu izstrādes process nevarēja noritēt atbilstoši sākotnēji izstrādātajam plānam. Papildus minētajam jānorāda, ka, lai pilnībā elektronizētu administratīvo pārkāpumu procesu tiesā, ir nepieciešami grozījumi Administratīvās atbildības likumā, kas stājās spēkā 2020. gada 1. jūlijā. Esošais regulējums un grozījumi Sodu reģistra likumā pagaidām paredz elektronisku procesu iestādē, bet tiesā šādā veidā tiek veidots hibrīdlietas process (dokumenti papīrā un elektroniski). Ievērojot minēto, šos aspektus ir plānots risināt ar pārejas noteikumiem E-lietas vienotajā tiesiskajā regulējumā jeb "Jumta likumā", vienlaikus plānojot arī Administratīvās atbildības likuma grozījumus.**6. Vienota E-lietas platformas regulējoša normatīvā akta trūkums.** Kopā ar Datu valsts inspekciju tikai 2020. gada otrajā pusē tika identificēta nepieciešamība juridiski nostiprināt E-lietas platformas mērķi, apstrādājamās informācijas apjomu, datu apstrādes principus, iesaistītās puses un to atbildības apjomu un citus saistītos jautājumus, virzot horizontāla normatīvā akta ("Jumta likuma") izstrādi. Nepieciešamība pamatota tajā, ka nav efektīvi veikt izmaiņas visos procesuālajos likumos, tajā skaitā Ieslodzījuma vietu pārvaldes likumā, iekļaujot informāciju par E-lietas platformas koplietošanas komponentēm (elektronisko lietu katalogs, koplietošanas kalendāri, reģistri, audio-video protoklēšanas rīks, E-lietas portāls), to darbības koncepciju, datu apmaiņu un atspoguļošanu, vienoto E-lietas arhivēšanas pieeju, u.c. Uz 2020. gada decembri ir izveidota darba grupa un uzsākta E-lietas "Jumta likuma" izstrāde, tomēr jārēķinās, ka likuma izstrāde un skaņošana ir ilgstošs process un uz doto brīdi nav pieejama informācija par likuma pieņemšanas statusu un termiņu, līdz ar to pastāv risks, ka produkcijā tiek ieviesta tehniskā platforma, kas nodrošina sadarbspēju starpiestāžu līmenī bez noteikta normatīvā regulējuma.**7. Integrētās testēšanas kavējuma risks**. Katram no programmas partneru projektiem un programmai kopumā tiek veikta autoruzraudzība, kuras ietvaros tiek pārbaudīta nodevumu piegāžu atbilstība laika plānam, veikta nefunkcionālo un organizatorisko prasību īstenošanas uzraudzība, dokumentācijas kvalitātes novērtēšana un risku vadība. Lai pārliecinātos par programmas ietvaros izstrādāto risinājumu sadarbspēju, informācijas sistēmu un koplietošanas komponenšu izstrādes noslēgumā autoruzraudzības ietvaros plānota arī integrētā testēšana. Integrētā testēšana var ilgt līdz 3 mēnešiem, un tās ietvaros plānots pārbaudīt informācijas sistēmu atbalstu programmas projektu ietvaros attīstītajiem biznesa procesiem, kuru izpildē iesaistīta vairāk par vienu no programmas projektu ietvaros attīstītajām informācijas sistēmām (TIS2, ProIS, PLUS, IIS).Izskatot iepriekš minētos apstākļus, VARAM ar 2021. gada 10. februāra vēstuli Nr. 11-2/1272 "Par E-lietas programmas projektu 1. posma termiņu pagarināšanu" uzskatīja par iespējamu pagarināt visu programmas projektu īstenošanu **līdz 2021. gada 30. novembrim**.Programmas projektu īstenotāji ir sagatavojuši grozījumus detalizētajos projektu aprakstos un projektu aprakstos, kuri ir saskaņoti ar VARAM:(1) TA projekta aprakstā precizēts īstenošanas termiņš līdz 2021. gada 30. novembrim.(2) IeVP projekta aprakstā precizēts īstenošanas termiņš līdz 2021. gada 30. novembrim.(3) LRP projekta aprakstā precizēts īstenošanas termiņš līdz 2021. gada 30. novembrim.(4) VPD projekta aprakstā:– precizēts īstenošanas termiņš līdz 2021. gada 30. novembrim; – dzēsta plānotā iznākuma rādītāja "Pilnveidoti darbības procesi" sasniedzamā vērtība divus gadus pēc projekta sākuma (starpvērtība), - 2, jo laika grafika nobīdes rezultātā nav iespējams sasniegt plānoto rādītāja starp vērtību "2 pilnveidoti darbības procesi" divu gadu laikā pēc projekta sākuma. Plānotā starpvērtība tiks sasniegta 2021. gada pirmajā pusē un gala vērtība paliek nemainīga – pilnveidoti pieci darbības procesi; – dzēsts projekta mērķa sasniegšanas apraksts "5) optimizēt VPD uzraudzības un kontroles funkciju, pilnveidojot un pielāgojot PLUS risinājumu izmantošanai planšetdatoros, un uzlabot PLUS lietojamību;", kā rezultatā dzēsts projekta indikatīvais lietderīguma raksturojums "6) PLUS sistēma pielāgota darbam ar planšetdatoriem, tādējādi samazinot laiku, kas nepieciešams datu iegūšanai un ievadei sistēmā" un indikatīvā lietderīguma novērtējums "4) līdz ar PLUS izmantošanu planšetdatoros darbiniekiem nebūs nepieciešams informāciju dublēt un ievadīt vairākkārtīgi, līdz ar to VPD darbinieki varēs vairāk laika veltīt darbam ar probācijas klientiem", jo saskaņā ar noslēgto līgumu konkursa dialoga rezultātā prasība "FP31 – Kontroles moduļa pielietošana viedierīcēs", kuru sākotnēji tika plānots ieviest kā Probācijas klientu uzskaites sistēmas papildinājumu aplikācijas veidā, kuru iespējams izmantot uz viedierīces, tika definēta kā vēlama prasība un netiks īstenota noslēgtā iepirkuma līguma finansējuma ietvaros.Ar grozījumu MK rīkojumā Nr. 427, grozījumiem MK rīkojumā Nr. 428, grozījumu MK rīkojumā Nr. 429 un grozījumu MK rīkojumā Nr. 430 (turpmāk – Ministru kabineta rīkojumu projekti) tiek pagarināts programmas projektu 1. posma termiņš līdz 2021. gada 30. novembrim.Pēc Ministru kabineta rīkojumu projektu stāšanās spēkā, Tiesu administrācija, Latvijas Republikas Prokuratūra, Valsts probācijas dienests un  IeVP vērsīsies sadarbības iestādē ar lūgumu veikt grozījumus TA projekta, LRP projekta, VPD projekta un IeVP projekta līgumos.TA projekta, LRP projekta, VPD projekta un IeVP projekta grozījumi nav uzskatāmi par būtiskiem Eiropas Parlamenta un Padomes Regulas (ES) Nr. 1303/2013[[2]](#footnote-2) 1. panta izpratnē. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Tiesu administrācija, Latvijas Republikas Prokuratūra, Valsts probācijas dienests, IeVP. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iedzīvotāji, fiziskas personas, juridiskas personas, valsts pārvalde, pašvaldības. |
| 2. | Tiesiskā regulējuma ietekme uz tautsaimniecību un administratīvo slogu | Programmas īstenošana sniegs vairākus ieguvumus uzņēmējdarbības un valsts pārvaldes videi, tai skaitā: - kriminālprocesa un administratīvā procesa materiālu lielāka pieejamība; - uzlabota procesā iesaistīto iestāžu sadarbība un mazināts administratīvais slogs gan valsts pārvaldes iestādēm, gan privātpersonām; - uzlabota kriminālprocesā un administratīvajā procesā izmantojamo informācijas sistēmu funkcionalitāte, kas palielina iesaistīto iestāžu darbības efektivitāti. |
| 3. | Administratīvo izmaksu monetārs novērtējums | Ministru kabineta rīkojumu projekti šo jomu neskar.  |
| 4. | Atbilstības izmaksu monetārs novērtējums | Ministru kabineta rīkojumu projekti šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Ministru kabineta rīkojumu projekti šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Ministru kabineta rīkojumu projekti šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Ministru kabineta rīkojumu projekti šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ministru kabineta rīkojumu projekti šo jomu neskar. |
| 2. | Sabiedrības līdzdalība projekta izstrādē | Sabiedrības līdzdalība Ministru kabineta rīkojumu projektu izstrādē netiek plānota, jo to izstrāde ir saistīta ar iestāžu iekšēju procesu īstenošanu. |
| 3. | Sabiedrības līdzdalības rezultāti | Ministru kabineta rīkojumu projekti šo jomu neskar. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Tiesu administrācija, IeVP, Latvijas Republikas Prokuratūra, Valsts probācijas dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ministru kabineta rīkojumu projekti šo jomu neskar. |
| 3. | Cita informācija | TA projekta, LRP projekta, VPD projekta un IeVP projekta īstenošana tiks nodrošināta tiem piešķirto budžeta līdzekļu ietvaros, nepieprasot papildu valsts budžeta finansējumu saistībā ar minēto projektu īstenošanas pagarināšanu līdz 2021. gada 30. novembrim.  |

Iesniedzējs:

Ministru prezidenta biedrs,

tieslietu ministrs J. Bordāns

*Baranovska 67036911*

*Ilze.Baranovska@tm.gov.lv*

*Liopa 20289277*

*Jorens.Liopa@tm.gov.lv*

1. https://www.lrvk.gov.lv/lv/revizijas/revizijas/noslegtas-revizijas/noziedzigu-nodarijumu-ekonomikas-un-finansu-joma-izmeklesanas-un-iztiesasanas-efektivitate [↑](#footnote-ref-1)
2. Eiropas Parlamenta un Padomes 2013. gada 17. decembra Regulas (ES) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 [↑](#footnote-ref-2)